CELEX: 32018D1083
Language: et
Date: 2018-07-30 00:00:00
Title: Nõukogu otsus (ÜVJP) 2018/1083, 30. juuli 2018, millega muudetakse ühismeedet 2008/851/ÜVJP, mis käsitleb Euroopa Liidu sõjalist operatsiooni Somaalia ranniku lähedal aset leidvate piraatlusjuhtumite ja relvastatud röövimiste tõkestamiseks, ennetamiseks ja ohjamiseks

31.7.2018   
               
               
                  ET
               
               
                  Euroopa Liidu Teataja
               
               
                  L 194/142
               
            
         NÕUKOGU OTSUS (ÜVJP) 2018/1083,
         30. juuli 2018,
         millega muudetakse ühismeedet 2008/851/ÜVJP, mis käsitleb Euroopa Liidu sõjalist operatsiooni Somaalia ranniku lähedal aset leidvate piraatlusjuhtumite ja relvastatud röövimiste tõkestamiseks, ennetamiseks ja ohjamiseks
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artikli 42 lõiget 4 ja artikli 43 lõiget 2,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Nõukogu võttis 10. novembril 2008 vastu ühismeetme 2008/851/ÜVJP (1), millega luuakse ELi sõjaline operatsioon Atalanta („Atalanta“).
                  
               
                     (2)
                  
                  
                     28. novembril 2016 muudeti nõukogu otsusega (ÜVJP) 2016/2082 (2) ühismeedet 2008/851/ÜVJP ning pikendati Atalanta kehtivust kuni 31. detsembrini 2018.
                  
               
                     (3)
                  
                  
                     Atalanta 2018. aasta strateegiline läbivaatamine viis järelduseni, et Atalanta volitusi tuleks pikendada kuni 31. detsembrini 2020.
                  
               
                     (4)
                  
                  
                     29. märtsil 2017 teatas Suurbritannia ja Põhja-Iiri Ühendkuningriik Euroopa Liidu Nõukogule vastavalt Euroopa Liidu lepingu artikli 50 lõikele 2 oma kavatsusest astuda Euroopa Liidust välja.
                  
               
                     (5)
                  
                  
                     Võttes arvesse Euroopa Liidu lepingu artikli 50 lõiget 3, tuleks 29. märtsi 2019 kella 12.00-st Kesk-Euroopa aja järgi ametisse nimetada uus ELi operatsiooni ülem ja määrata uus ELi operatsiooni peakorter, hõlmates Aafrika Sarves asuvat meresõiduturvalisuse keskust (MSCHOA).
                  
               
                     (6)
                  
                  
                     Poliitika- ja julgeolekukomitee nõustus 19. juunil 2018 Hispaania ja Prantsusmaa ettepanekuga Atalanta juhtimisstruktuuride üleviimiseks.
                  
               
                     (7)
                  
                  
                     Liikmesriigid, kus uued juhtimisstruktuurid asuvad, peaksid saama toetust ühiste kulude katmiseks vastavalt nõukogu otsusele (ÜVJP) 2015/528 (3), millega luuakse mehhanism liidu sõjalise või kaitsepoliitilise tähendusega operatsioonide ühiste kulude rahastamise haldamiseks.
                  
               
                     (8)
                  
                  
                     Ühismeedet 2008/851/ÜVJP tuleks vastavalt muuta.
                  
               
                     (9)
                  
                  
                     Kooskõlas Euroopa Liidu lepingule ja Euroopa Liidu toimimise lepingule lisatud protokolli nr 22 (Taani seisukoha kohta) artikliga 5 ei osale Taani liidu kaitsepoliitilise tähendusega otsuste ja meetmete väljatöötamises ning rakendamises. Taani ei osale käesoleva otsuse rakendamises ning seega ei osale ta käesoleva operatsiooni rahastamises,
                  
               ON VASTU VÕTNUD KÄESOLEVA OTSUSE:
         
            Artikkel 1
            Ühismeedet 2008/851/ÜVJP muudetakse järgmiselt.
            
                        1)
                     
                     
                        Artikkel 3 asendatakse järgmisega:
                        
                           „Artikkel 3
                           ELi operatsiooni ülema nimetamine
                           Käesolevaga nimetatakse viitseadmiral Antonio MARTORELL LACAVE kindralmajor Charlie STICKLAND OBE järglasena ELi operatsiooni ülemaks alates 29. märtsi 2019 kella 12.00-st Kesk-Euroopa aja järgi.“
                        
                     
                  
                        2)
                     
                     
                        Artikkel 4 asendatakse järgmisega:
                        
                           „Artikkel 4
                           ELi operatsiooni peakorteri määramine
                           
                              1.   ELi operatsiooni peakorter asub Northwoodis Ühendkuningriigis kuni 29. märtsi 2019 kella 12.00-ni Kesk-Euroopa aja järgi.
                           
                           
                              2.   29. märtsil 2019 kell 12.00 Kesk-Euroopa aja järgi viiakse ELi operatsiooni peakorter Rotasse Hispaaniasse, välja arvatud Aafrika Sarves asuv meresõiduturvalisuse keskus (MSCHOA), mis viiakse Bresti Prantsusmaale.“
                           
                        
                     
                  
                        3)
                     
                     
                        Artiklisse 14 lisatakse järgmine lõik.
                        
                           „6.   ELi sõjalise operatsiooni ühiste kulude lähtesumma ajavahemikuks 1. jaanuarist 2019 kuni 31. detsembrini 2020 on 11 777 000 eurot. Nõukogu otsuse (ÜVJP) 2015/528 artikli 25 lõikes 1 osutatud lähtesumma protsent on 0 %.“
                        
                     
                  
                        4)
                     
                     
                        Lisatakse järgmine artikkel.
                        
                           „Artikkel 14a
                           Üleminekuperioodi rahastamiskord
                           
                              1.   Alates 1. septembrist 2018 rahastatakse artikliga 3 ametisse nimetatud ELi operatsiooni ülema ja artikli 4 lõikega 2 määratud ELi operatsiooni peakorteri kulusid kooskõlas otsusega (ÜVJP) 2015/528.
                           
                           
                              2.   Nõukogu lubab Hispaanial ja Prantsusmaal eelrahastada lõike 1 kohaselt tekkinud kulusid ja taotleda nende summade tagasimaksmist kooskõlas nõukogu otsuse (ÜVJP) 2015/528 artikliga 27.“
                           
                        
                     
                  
                        5)
                     
                     
                        Artikli 16 lõige 3 asendatakse järgmisega:
                        
                           „3.   ELi sõjaline operatsioon lõpeb 31. detsembril 2020.“
                        
                     
                  
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 30. juuli 2018
            
               
                  Nõukogu nimel
               
               
                  eesistuja
               
               G. BLÜMEL
            
         
         
            (1)  Nõukogu 10. novembri 2008. aasta ühismeede 2008/851/ÜVJP, mis käsitleb Euroopa Liidu sõjalist operatsiooni Somaalia ranniku lähedal aset leidvate piraatlusjuhtumite ja relvastatud röövimiste tõkestamiseks, ennetamiseks ja ohjamiseks (ELT L 301, 12.11.2008, lk 33).
         
            (2)  Nõukogu 28. novembri 2016. aasta otsus (ÜVJP) 2016/2082, millega muudetakse ühismeedet 2008/851/ÜVJP, mis käsitleb Euroopa Liidu sõjalist operatsiooni Somaalia ranniku lähedal aset leidvate piraatlusjuhtumite ja relvastatud röövimiste tõkestamiseks, ennetamiseks ja ohjamiseks (ELT L 321, 29.11.2016, lk 53).
         
            (3)  Nõukogu 27. märtsi 2015. aasta otsus (ÜVJP) 2015/528, millega luuakse mehhanism Euroopa Liidu sõjalise või kaitsepoliitilise tähendusega operatsioonide ühiste kulude rahastamise haldamiseks (Athena) ja tunnistatakse kehtetuks otsus 2011/871/ÜVJP (ELT L 84, 28.3.2015, lk 39).